Mo va, sche ti manegias

Tuppa schnorra dad Arno Camenisch

...per cuntinuar nua ch'jau sun stà eri l'ultima giada, vi jau ma referir al bun Alfons. Lez sa vulvess en fossa sch'el savess dal trend che surpiglia gia dapi intginas glinas la buna Rumantschia. I para dad esser un "in" da bandunar la patria e tschertgar il cletg qua ora davos ils culms. Alfons aveva gia cun la poesia en rima geniala "agl emigrant" admonì ses pievel da la splendur da l'ester. El sez aveva passentà inqual di e matai inqual notg alert (na manegià notgs libras) qua si en Londra ch'el ha silsuenter titulà sco monster grond che fa respect als muntagnards, raquinta dad omnibus e da chauns cun la conclusiun ch'el prefereschia tuttina anc las chasas lain sut tschiel serain en la val dal Rain. el po avair tutta raschun. Bain inqual è gia turnà ed ha dà raschun al Fonsi. tgi ha laschà rumper il cor, tgi ils dents e tgi ha pers la notg la conscienza ed è la damaun vegnì conscient che la bursa era pli vita che plaina. jau per mia part hai laschà derscher da la camariera gervosa giu per las chautschas lavadas ch'i ha fatg tut sguzias e ch'jau hai silsuenter malamain stuì ma postar davant al ventilatur per pezzas ch'jau era l'auter di bravamain cun auras.
Giuaden en l'Australia, en l'Italia ed inqualin viador tar ils chinais. Il regl per l'ester para nunstanclentaivels. Vivend la vida loca cun novs amis che laudan tias tschantschas sco tes schambuns per la fin finala recaltgar tia adressa dad e-mail u anc dapli, per forsa turnar in di cun in brav regal che pitga tatta e mamma giu da la sutga u per (danovamain) stuair incumbensar la bella dal spurtegl da la banca cun in dauerauftrag. Malgrà che in e scadin qua ora davos ils culms sa che nus avain en Svizra plantas da daners ed asens che chajan raps vegni empruvà cun tut ils trics da pestgar la facultad dal ritg. Cun sauts da venter arabs e cun miradas latins cun gronds egls misterius sa muentond bain approximà che ti laschas bunamain dar la lieua, vegni applitgà per il bigliet d'aviun e mintgatant per la maridaglia. Per ir viador en il mund e survegnir giuaden per il tetg savain gist grad uschè bain star en la patria. Muoth aveva savurà il tubac gia da la bell'entschatta e fatg quai in pau pli clever che l'Alfons. Empè da trottar gronds tocs faschond nuf en la lieunga sa spruvond da formular en linguatg rar inqual construcziun passabla da sintaxa correcta era el sulettamain spassegià in zic per las vignas ed aveva gì grad uschè bel.